Suchinthana/ta-wikipedia huggingface dataset:
இந்திய ஒன்றிய பகுதிகளின் தற்போதைய துணைநிலை ஆளுநர்கள் மற்றும் பொறுப்பாளர்களின் பட்டியல்

துணைநிலை ஆளுநர்கள் (Lieutenant Governor) ஓர் ஒன்றிய அரசு ஆட்சிப்பகுதியின் அரசுத்தலைவராக விளங்குகிறார். ஓர் மாநில முதல்வருக்குரிய அதிகாரங்கள், அவருக்கு வழங்கப்பட்டுள்ளன. இந்நிலை தற்போது தில்லி, சம்மு காசுமீர், இலடாக்கு, புதுச்சேரி மற்றும் அந்தமான் நிக்கோபார் தீவுகள் ஆகிய ஆட்சிப்பகுதிகளுக்கே வழங்கப்பட்டுள்ளது. முன்னுரிமைப் பட்டியலில் ஆளுநர்களுக்கு இணையான நிலை துணைநிலை ஆளுநர்களுக்கும் வழங்கப்பட்டுள்ளது. மேலும் ஜம்மு காஷ்மீர், தில்லி மற்றும் புதுச்சேரி ஆட்சிப்பகுதிகளில் சட்டப்பேரவை அமைக்கப்பட்டு முதல்வரால் ஆளப்படுகின்றன. இங்கு துணைநிலை ஆளுநர் ஓர் ஆளுநர் போன்றே செயல்படுகிறார்.

மற்ற மூன்று ஒன்றிய அரசு பிரதேசங்களில் இந்திய ஆட்சிப் பணியைச் சேர்ந்த அதிகாரிகள் "ஆட்சியாளர்"களாக உள்ளனர்.

தற்போதைய இந்திய துணைநிலை ஆளுநர்கள்

தற்போதைய இந்திய பொறுப்பாளர்

மேலும் பார்க்கவும்
இந்திய மாநிலங்களின் தற்போதைய ஆளுநர்களின் பட்டியல்
இந்தியப் பெண் ஆளுநர்களின் பட்டியல்
இந்தியக் குடியரசுத் துணைத் தலைவர்களின் பட்டியல்

மேற்கோள்கள்

வெளி இணைப்புகள் 

 இந்திய மாநில ஆளுனர்களின் பட்டியல் இந்திய அரசு இணைய தளம்

இந்திய மாநிலங்கள் தொடர்பான பட்டியல்கள்
சகுரா, இந்தியா

சகுரா (Zakura), இந்திய நாட்டின் யூனியன் பிரதேசமான சம்மு மற்றும் காசுமீர் மாநிலத்தின் சிறீநகர் மாவட்டத்தில் அமைந்திருக்கும் ஓர் அறிவிக்கப்பட்ட பகுதியும் நகரமுமாகும். இந்த நகரம் அசுரத்பால் தொகுதியின் ஒருங்கிணைந்த பகுதியாக உள்ளது. காசுமீர் பள்ளத்தாக்கு வணிக மையத்திலிருந்து சுமார் 12 கிமீ தொலைவில் அமைந்துள்ளது. கந்தர்பால் மாவட்டம் முனிசிபல் குழுவை சிறீநகர் உடன் இணைக்கும் குறைந்தபட்சம் இரண்டு முக்கிய சாலை இணைப்புகளை வழங்குகிறது. சுக்குரா, சுக்குர் ஆகிய பெயர்களாலும் அறியப்படுகிறது.

நிலவியல்
இப்பகுதி  வணிக மையமான சிறீநகரில் இருந்து வடக்கு நோக்கி 12 கிமீ தொலைவில் அமைந்துள்ளது.

வரலாறு

20 ஆம் நூற்றாண்டில் இந்திய ஆயுதப் படைகளால் மனித உயிர்கள் கொல்லப்பட்டதை சகுராவில் வாழும் மக்கள் கண்டனர். அனைத்து கொடூரமான கொலைகளிலும் முக்கிய நிகழ்வு சகுரா படுகொலையாகும். 1990 ஆம் ஆண்டு மார்ச் 1 ஆம் தேதி சிறீநகரில் உள்ள ஜகுரா கிராசிங்கில் காசுமீரில் பொது வாக்கெடுப்பு நடத்துவது தொடர்பான ஐக்கிய நாடுகள் சபையின் தீர்மானத்தை அமல்படுத்தக் கோரி போராட்டக்காரர்கள் கொல்லப்பட்டதே இப்படுகொலைக்கான காரணம் ஆகும். இந்த சம்பவத்தில் 40 பேர் உயிரிழந்தனர்.

மக்கள்தொகையியல்
சகுரா பகுதியின் அஞ்சல் குறியீடு 190006 ஆகும். காசுமீரி இப்பகுதியின் சொந்த மொழியாகும். மேலும் மக்கள் உருது மற்றும் ஆங்கிலம் சரளமாக பேசுகின்றனர்.

கல்வி

ஆசிய மருத்துவ அறிவியல் நிறுவனம்
இக்கல்லூரி இப்பகுதியின் சிறந்த மருத்துவக் கல்லூரிகளில் ஒன்றாகக் கருதப்படுகிறது.  2014 காசுமீர் வெள்ளம் ஏற்பட்ட போது தடுப்பூசி மற்றும் ஊசிகள் அளித்து கல்லூரி பெரும் பங்கையும் பங்களிப்பையும் அளித்தது. மருத்துவ உதவிப் பொருள்கள் வெள்ளத்தால் அழிக்கப்படாமல் பாதுகாக்கப்பட்டது இக்கல்லூரியிலேயே ஆகும். பல மனிதர்களின் உயிரைக் காப்பாற்ற கல்லூரி பெரிதும் உதவியது.

மேற்கோள்கள்

ஜம்மு காஷ்மீர் மாநிலத்திலுள்ள ஊர்களும் நகரங்களும்
தியோமான் தீவு வானூர்தி நிலையம்

தியோமான் வானூர்தி நிலையம் அல்லது தியோமான் தீவு வானூர்தி நிலையம் ; (ஆங்கிலம்: Tioman Airport அல்லது Pulau Tioman; மலாய்: Lapangan Terbang Tioman;) என்பது மலேசியா, பகாங், ரொம்பின் மாவட்டம், தியோமான் தீவில் அமைந்து இருக்கும் வானூர்தி நிலையம் ஆகும். இது தெக்கேக் கிராமத்திற்கு (Kampung Tekek) அருகில் அமைந்துள்ளது.

சிறிய வானூர்திகள் மட்டுமே தியோமான் வானூர்தி நிலையத்தில் தரையிறங்க முடியும். அதனால் ஓர் இருக்கைக்கான செலவு, ஒப்பீட்டளவில் அதிகமாக உள்ளது. இந்தத் தீவில் இயங்கும் வானூர்தி நிறுவனங்கள் லாபகரமாக இயங்குவதற்குச் சிரமப் படுகின்றன என அறியப்படுகிறது.

பொது

வானூர்தி நிலையத்தின் ஓடுபாதை "ஒரு வழி" பாதை ஆகும், ஏனெனில் அருகிலுள்ள மலைப்பாங்கான நிலப்பரப்பு காரணமாக வானூர்திகள் வடக்குத் திசையில் இருந்து மட்டுமே தரையிறங்க முடியும். சிங்கப்பூர் மற்றும் மலேசியாவை தளமாகக் கொண்ட தனியார் விமானிகளுக்கு தியோமான் ஒரு பிரபலமான இடமாக விளங்குகிறது.

சிங்கப்பூர் செலேத்தார் வானூர்தி நிலையத்தில் (Seletar Airport) இருந்து ஒரு மணி நேரத்தில் தியோமான் தீவை அடைந்து விடலாம். வாகனப் போக்குவரத்தின் மூலமாக இந்தத் தீவை அடைவதற்கு ஐந்து மணி நேரத்திற்கும் மேலாகப் பிடிக்கும்.

தியோமான் தீவு

பகாங் மாநிலத்தில், ரொம்பின் மாவட்டத்தில் தென்சீனக் கடலில் அமைந்து உள்ள ஒரு தீவு.

பகாங் மாநிலத்தின் கிழக்கு கடற்கரையில் இருந்து 32 கி.மீ. தொலைவில் அமைந்துள்ளது. மேலும் இந்தத் தீவு 39 கி.மீ. நீளமும் 12 கி.மீ. அகலமும் கொண்டது. 1970-களில், உலகின் மிக அழகான தீவுகளில் ஒன்றாகத் தியோமான் தீவை டைம் (பத்திரிகை) (Time Magazine) தேர்ந்தெடுத்தது.

கேளிக்கை நடவடிக்கைகள்

இந்தத் தீவில் ஏழு கிராமங்கள் உள்ளன. கம்போங் தெக்கேக் (Kampung Tekek) மிகப்பெரிய தீவு. அதிக மக்கள்தொகை கொண்டது. அடர்ந்த காடுகள் நிறைந்த இந்தத் தீவில் மக்கள் தொகை குறைவாகவே உள்ளது. மேலும் இந்தத் தீவு ஏராளமான பவளப் பாறைகளால் சூழப்பட்டுள்ளது.

பிரபலமான நீரடி நீந்தல் (Scuba Diving; Snorkelling) போன்ற கேளிக்கை நடவடிக்கைகளுக்கு சிறந்த இடமாக உள்ளது. தீவைச் சுற்றி சுற்றுலா பயணிகளுக்காகப் பல ஓய்வு விடுதிகள் உள்ளன. இருப்பினும் தியோமான் தீவில் மூன்று மாடிகளுக்கு மேல் கட்டிடங்கள் கட்டுவதற்கு அனுமதிக்கப்படுவது இல்லை.

வானூர்திச் சேவைகள்

விமானப் பயணங்கள்

புள்ளிவிவரங்கள்

சான்றுகள்

மேலும் காண்க
 மலேசிய வானவூர்தி நிலையங்கள் நிறுவனம்
 சிறு தொலைவு வானூர்தி நிலையம்

புற இணைப்புகள்

மலேசிய வானூர்தி நிலையங்கள்
தெப்பத் திருவிழா

தெப்பத் திருவிழா (Theppotsavam) என்பது இந்து சமய கோயில்களின் குளங்களில் நிகழ்த்தப்படும் ஒரு திருவிழாவாகும். இத்திருவிழா நாளில் இறைவனை தெப்பத்தில் வைத்து குளத்தில் மிதக்க விடுகிறார்கள். தெப்பக்குளத்தின் நடுவே இருக்கும் நீராழி மண்டபத்தினைச் சுற்றி தெப்பத்தில் இறைவனை வைத்து வலம் வந்து இவ்விழா கொண்டாடப்படுகிறது. ஆண்டுக்கொரு முறை கோயில்களில் தெப்பத் திருவிழாவை கொண்டாடுகிறார்கள். தெப்போற்சவம், தெப்ப உற்சவம், மிதவைத் திருவிழா என்ற வேறு பெயர்களாலும் இத்திருவிழா அழைக்கப்படுகிறது.

சித்திரை மாதத்தில் தென்னிந்தியாவின் சில பகுதிகளில், குறிப்பாக தமிழ்நாடு மற்றும் ஆந்திரப் பிரதேசத்தில் உள்ள இந்துக் கோயில்களில் இந்து மத திருவிழாவாக ஆண்டுதோறும் நடைபெறுகிறது. விழாவின் ஒரு பகுதியாக, கோவில்களின் முக்கிய சிலை அலங்கரிக்கப்பட்டு, கோவில் குளம் வழியாக ஊர்வலமாக எடுத்துச் செல்லப்படுகிறது.

சொல்லிலக்கணம்
தெப்பம் என்பது படகினைக் குறிக்கின்ற ஒரு சொல்லாகும்.

தெப்பம் உருவாக்கம்
தெப்பத்தின் அடிப்பகுதியாக காலி பீப்பாய்களை வரிசையாக இணைத்து அவற்றின் மீது மூங்கில்களையும், மரங்களையும் கட்டித் தெப்பத்தினை உருவாக்குகிறார்கள். இதன் மீது சித்திரத் தட்டிகள் மற்றும் அலங்காரப் பொருள்களை இணைக்கின்றார்கள். பெரும்பாலும் இரவு வேளைகளில்  தெப்பதிருவிழா நடைபெறுவதால் வண்ண மின் விளக்கு அலங்காரமும் செய்யப்படுகிறது. சித்திரத் தட்டிகளால் மண்டபம் போல உருவாக்கப்பட்ட அமைப்பின் நடுவே இறைவனை வைத்து குளத்தில் வலம் வருகிறார்கள்.

நம்பிக்கை
பிறவியெனும் கடலில் விழுந்தவர்களை இறைவினின் கருணையே தெப்பமாக இருந்து கரை சேர்ப்பதை அறியத்தருவதே இவ்விழாவின் பின்னணியாகும்.

தெப்பத்திருவிழா கொண்டாடப்படும் சில கோவில்கள்
திருப்பதி வெங்கடேசுவரா கோவில்
மதுரை மீனாட்சி சுந்தரேசுவரர் கோயில்
சமயபுரம் மாரியம்மன் கோயில்
சிம்மாச்சலம் வராக லட்சுமி நரசிம்மா் கோயில்
விஜயவாடா கனக துர்கை கோயில்
திருவாரூர் தியாகராஜர் கோயில்
மயிலாப்பூர் கபாலீசுவரர் கோயில்

மேற்கோள்கள் 

இந்து சமய விழாக்கள்
இந்தியாவில் மத விழாக்கள்
2023 புரோவரி உலங்கு வானூர்தி விபத்து

2023 புரோவரி உலங்கு வானூர்தி விபத்து (2023 Brovary helicopter crash) உக்ரைனியத் தலைநகர் கீவுக்கு வெளியே புரோவரி நகரில் ஓர் உலங்கு வானூர்தி விழுந்து நொறுங்கியது. உக்ரைனிய உள்நாட்டு விவகார அமைச்சர் தெனிசு மொனாசுடிர்சுகி, அவரது துணை யெவன் யெனின் மற்றும் மாநிலச் செயலர் யூரி லுப்கோவிச்சு உள்ளிட்டவர்கள் விமானத்தில் பயணம் செய்தனர். உக்ரைனின் புறநகர்ப் பகுதியான புரோவரியில் உள்ள மழலையர் பள்ளி மீது வானூர்தி மோதியது. விபத்தில் குறைந்தது 15 பேர் மாண்டனர். நாட்டின் உள்துறை அமைச்சரும் அவருடைய மூன்று பிள்ளைகளும் பலியானவர்களில் அடங்குவர். பதினொரு குழந்தைகள் உட்பட இருபத்தைந்து பேர் தரையில் காயமடைந்தனர்.

விபத்து
உலங்கு வானூர்தி தரையில் விழுந்தபோது அதில் இருந்த அதிகாரிகள் போர் மண்டலத்திற்குச் சென்று கொண்டிருந்தனர் என்று உக்ரைன் சனாதிபதி அலுவலகத்தின் துணைத் தலைவர் கைரிலோ திமோசென்கோ கருத்து தெரிவித்தார். கிழக்கு ஐரோப்பிய நேரம் 8.20 மணிக்கு விபத்து நிகழ்ந்த போது பனிமூட்டமான நிலைமை இருந்ததாக நேரில் பார்த்தவர்கள் விவரித்தனர்.  மேலும் சிலர் வானூர்தி தீப்பிடித்து எரிவதையும், சுழன்று கொண்டிருந்ததையும், தரையைத் தாக்கும் முன் வட்டமிடுவதையும் பார்த்ததாக தெரிவித்தனர். தீப்பிடித்த வானூர்தி உள்ளூர் மழலையர் பள்ளிக்கு எதிராக நின்றது. இதன் விளைவாக கட்டிடத்தின் பக்கவாட்டில் தீப்பிடித்தது. கிட்டத்தட்ட ஒன்பது மணி நேரத்துக்குப் பிறகே அன்றைய தினம் தேடுதல் மற்றும் மீட்புப் பணிகள் முடிவடைந்தன.

மேற்கோள்கள் 

2023 விபத்துகள்
உக்ரைனில் நிகழ்வுகள்
ஈப்போ தொடருந்து நிலையம்

ஈப்போ தொடருந்து நிலையம் (ஆங்கிலம்: Ipoh Railway Station, மலாய்: Stesen Keretapi Ipoh); சீனம்: 怡保火车站) என்பது மலேசியா, பேராக், ஈப்போ மாநகரில் அமைந்துள்ள ஒரு தொடருந்து நிலையம் ஆகும்.  

இந்த நிலையத்திற்கு பேராக் மாநிலத்தின் தலைநகரமான ஈப்போவின் நினைவாகப் பெயரிடப்பட்டது. இந்த நிலையம் மலாயா தொடருந்து நிறுவனத்தின் (Keretapi Tanah Melayu Berhad) கீழ் கேடிஎம் இடிஎஸ் (KTM ETS) தொடருந்து சேவைகளை வழங்குகிறது. அத்துடன் பேராக் மாநிலத்திற்கான முக்கிய தொடருந்து முனையமாகவும் மற்றும் சரக்குத் தொடருந்துகளைக கையாளும் முனையமாகவும் செயல்படுகிறது. 

இந்த நிலையம் ஆர்தர் பெனிசன் அப்பேக் (Arthur Benison Hubback) என்பவரால் வடிவமைக்கப்பட்டது. தற்போதைய நிலையம் அதிகாரப்பூர்வமாக 1917-இல் திறக்கப்பட்டது. ஈப்போவின் தாஜ் மகால் (Taj Mahal of Ipoh) என்று அதன் உள்ளூர் மக்களால் அன்பாக அழைக்கப்படுகிறது.

இருப்பிடம்

இந்த நிலையம், பாங்லிமா புக்கிட் காந்தங் வகாப் சாலையில் (Jalan Panglima Bukit Gantang Wahab) அமைந்துள்ளது. இந்த சாலை ஈப்போ பிரதான தபால் அலுவலகம் (Ipoh Main Post Office), ஈப்போ நீதிமன்ற வளாகம் (Ipoh Court Complex) மற்றும் ஈப்போ நகர மண்டபம் (Ipoh Town Hall) ஆகியவற்றைக் கொண்டுள்ளது. 

அத்துடன் பர்ச் நினைவுக் கடிகார கோபுரம் (Birch Memorial Clock Tower), ஈப்போ திடல் (Padang Ipoh), துன் ரசாக் நூலகம் (Tun Razak Library) மற்றும் மாநில மசூதி (State Mosque) போன்ற பிற இடங்களும் அருகிலேயே அமைந்துள்ளன.

வரலாறு

முதல் ஈப்போ தொடருந்து நிலையம் 1894-இல் கட்டப்பட்டது. பேராக் இரயில்வே எனும் பேராக் தொடருந்து சேவைக்கான (Perak Railway) தொடருந்து பாதைகள் முதன்முதலில் ஈப்போவில் தான் அமைக்கப்பட்டன. பேராக் தொடருந்து சேவை 20 ஆண்டுகள் சேவை செய்தது. அதன் பின்னர் மலாயா கூட்டமைப்பு மாநிலங்களின் தொடருந்து சேவையில் (Federated Malay States Railways) ஒருங்கிணைக்கப்பட்டது.

1914-ஆம் ஆண்டில், பழைய நிலையத்திற்குப் பதிலாக தங்கும் விடுதியுடன் இரண்டாவது நிலையம் கட்டுவதற்கு திட்டம் வகுக்கப்பட்டது. முதல் உலகப் போரின் போது பொருள் பற்றாக்குறை மற்றும் தொழிலாளர் செலவுகள் காரணமாக, நிலையம் 1917-இல் தான் கட்டி முடிக்கப்பட்டது.

இரட்டை அடுக்கு நிலையக் கட்டிடம்

புதிய இரட்டை அடுக்கு நிலையக் கட்டிடம் அதிக இடவசதியுடன் கட்டப்பட்டது. அதில் தொடருந்து நிறுவனத்தின் அலுவலகங்கள் மற்றும் மெஜஸ்டிக் (Majestic Hotel) தங்கும் விடுதியைக் கொண்டிருந்தது. இந்தத் தங்கும் விடுதி முதலில் 17 படுக்கையறைகளுடன் கட்டப்பட்டது. 1936-இல் இந்தத் தங்கும் விடுதி அதன் அறைகளின் எண்ணிக்கையை 21-ஆக உயர்த்தியது.

கடந்த 110 ஆண்டுகளுக்கும் மேலாக, இந்த நிலையத்தின் ஒட்டுமொத்த தளவமைப்பு பெரும்பாலும் மாற்றப்படாமல் பாதுகாக்கப்பட்டு வருகிறது

திரைப்படங்கள்

 டவுன் பாய் (1981) (Town Boy) எனும் திரைப்படத்தில் ஈப்போ நிலையத்தின் 1917-ஆம் ஆண்டு இறுதிக் கட்டுமானப் பணிகளை விவரிக்கும் வெளிப்புற மற்றும் அசல் நடைமேடை காட்சிகள்;

 அன்னா அன்ட் த கிங் (1999) (Anna and the King) திரைப்படத்திற்கான படப்பிடிப்பு தளமாக ஈப்போ நிலையம் பயன்படுத்தப்பட்டது.

மேலும் காண்க
 ஈப்போ
 ஈப்போ சாலை
 ஈப்போ லிட்டில் இந்தியா
 ஈப்போ ஒயிட் காபி
 ஈப்போ வானூர்தி நிலையம்
 ஈப்போ அரசினர் தமிழ்ப்பள்ளி
 ஈப்போ மாநகராட்சி
 ஈப்போ மருத்துவமனை 
 ஈப்போ பாராட் மக்களவைத் தொகுதி]] 
 ஈப்போ தீமோர் மக்களவைத் தொகுதி

ஈப்போ தொடருந்து நிலைய காட்சியகம்

மேற்கோள்கள்

வெளி இணைப்புகள்

பேராக் மாநிலத்தின் தொடருந்து நிலையங்கள்
கேடிஎம் இடிஎஸ் தொடருந்து நிலையங்கள்
மலேசியத் தொடருந்து நிலையங்கள்
பாடாங் பெசார் தொடருந்து நிலையம்

பாடாங் பெசார் தொடருந்து நிலையம் (ஆங்கிலம்: Padang Besar Railway Station மலாய்: Stesen Keretapi Padang Besar); சீனம்: 巴东勿刹火车站) என்பது தீபகற்ப மலேசியா, பெர்லிஸ் மாநிலத்தில் பாடாங் பெசார் நகரில் உள்ள ஒரு தொடருந்து நிலையம் ஆகும். இந்த நிலையம் பாடாங் பெசார் மற்றும் அதன் சுற்றுப்புறங்களுக்குச் சேவை செய்கிறது. 

மலாயா மேற்கு கடற்கரை தொடருந்து வழித்தடம் எனும் தீபகற்ப மலேசிய மேற்கு கரை வழித்தடத்தில் (KTM Wast Coast Railway Line), பெர்லிஸ் மாநிலத்தின் பாடாங் பெசார் நகரத்தில் உள்ளது.

பொது

மலாயா தொடருந்து நிறுவனம், தாய்லாந்து தொடருந்து நிறுவனம் ஆகிய இரு நிறுவனங்களால் இயக்கப்படும் தொடருந்துகளால் பாடாங் பெசார் தொடருந்து நிலையம் சேவையாற்றப்படுகிறது. 

பாடாங் பெசார் தொடருந்து நிலையத்தில் மலேசியாவின் எல்லையைக் கடக்கும் சோதனைச் சாவடி உள்ளது, அங்கு மலேசியா மற்றும் தாய்லாந்து ஆகிய இரு நாடுகளுக்கான சுங்கம், குடியேற்றம் மற்றும் தனிமைப்படுத்தப்பட்ட வசதிகள் அனைத்தும் மலேசியா எல்லைக்குள் (எல்லையிலிருந்து 200 மீட்டர் தெற்கே) அமைந்துள்ள நிலையத்திற்குள் அமைந்துள்ளன.

தொடருந்து நிலைய கட்டிடம்

ஒவ்வொரு நாட்டிற்குமான சேவை வசதிகள்; தொடருந்து நிலைய கட்டிடத்திற்குள் பிளாட்பார மட்டத்தில் தனித்தனி முகவர் அறைகளில் இருந்து செயல்படுகின்றன. ஒரு தொடருந்தில் இருந்து இறங்கிய பிறகு, தொடருந்து பயணிகள் சம்பந்தப்பட்ட நாடுகளுக்குப் பயணிக்கும் தொடருந்துகளில் ஏறுவதற்கு முன்பு ஒரு முகவர் அறையில் இருந்து மற்றொன்றுக்கு நடந்து செல்வதன் மூலம் செயலாக்கப் படுகிறார்கள்

சான்றுகள்

மேலும் காண்க
 பாடாங் பெசார்
 ஆராவ்
 பெர்லிஸ்
 கங்கார்

வெளி இணைப்புகள்
Keretapi Tanah Melayu
State Railway of Thailand

பெர்லிஸ் தொடருந்து நிலையங்கள்
மலேசியத் தொடருந்து நிலையங்கள்
கேடிஎம் இடிஎஸ் தொடருந்து நிலையங்கள்
செம்பி

செம்பி (Cempi) என்பது பிரபு சாலமன் இயக்கத்தில் 2022ஆம் ஆண்டு வெளியான இந்திய தமிழ் சாகச நாடகத் திரைப்படம். இப்படத்தில் கோவை சரளா, அஷ்வின் குமார் லட்சுமி காந்தன், தம்பி ராமையா, நாஞ்சில் சம்பத் ஆகியோர் முதன்மையான வேடங்களில் நடித்துள்ளனர். இப்படம் 30 திசம்பர் 2022 அன்று திரையரங்குகளில் வெளியிடப்பட்டது.

கதை
பத்து வயது செம்பி மற்றும் அவளது பாட்டி வீரத்தாய் (கோவை சரளா) ஆகியோர், கொடைக்கானலின் மலைப்பகுதிகளில் இயற்கையின் மத்தியில் அமைதியாக வாழ்கிறார்கள். செல்வாக்கு மிக்க மூன்று குற்றவாளிகள், செம்பியை பாலியல் வன்கொடுமை செய்து அவர்களின் கனவுகளை சிதைத்து விடுகின்றனர். ஒரு காவல் அதிகாரி செம்பியைத் தாக்கி, வழக்கை திரும்ப்ப் பெறும்படி அவளது பாட்டியை வற்புறுத்தும்போது, அவர்கள் அந்த அதிகாரியை அடித்துக் கொன்று விடுகின்றனர். "உன்னை நேசிப்பது போல் உன் அண்டை வீட்டாரையும் நேசி" என்பது படத்தின் அடிப்படைக்கருத்து.

நடிகர்கள்
 வீரத்தாயியாக கோவை சரளா
 அஸ்வின் குமார் லட்சுமிகாந்தன்
 தம்பி ராமையா
 நாஞ்சில் சம்பத்
 பாலா. கருப்பையா
 ஜி.ஞானசம்பந்தம்
 முல்லை அரசி

இசை

அறிமுகம் 
இந்தத் திரைப்படம் த்ரிஷா நடித்த ராங்கி படத்துடன் 30 டிசம்பர் 2022 அன்று உலகம் முழுவதும் திரையரங்குகளில் வெளியிடப்பட்டது. படத்தின் டிரெய்லர் 16 டிசம்பர் 2022 அன்று வெளியிடப்பட்டது 
படத்தின் பெரும்பாலான காட்சிகள் கொடைக்கானல் அருகே படமாக்கப்பட்டது.

இப்படத்தின் இசையமைப்பாளர் நிவாஸ் கே. பிரசன்னா இயக்குநருடன் முதல் முறையாக இணைந்துப் பணியாற்றியுள்ளார். "ஆத்தி என் மேல" என்ற தலைப்பில் முதல் தனிப்பாடல் 28 அக்டோபர் 2022  வெளியிடப்பட்டது.

சான்றுகள்

வெளி இணைப்புகள்
 

2022 தமிழ்த் திரைப்படங்கள்
இந்தியத் தமிழ்த் திரைப்படங்கள்
கொலைகள் பற்றிய திரைப்படங்கள்
பிரபு சாலமன் இயக்கியத் தமிழ்த் திரைப்படங்கள்
இந்திய நாடகத் திரைப்படங்கள்
உய்யகொண்டான் திருமலை

உய்யகொண்டான் திருமலை (Uyyakondan Thirumalai)(கற்குடிமலை மற்றும் திருமலைநல்லூர் என்றும் அழைக்கப்படுகிறது) என்பது இந்தியாவின் தமிழ்நாடு, திருச்சிராப்பள்ளி நகரின் புறநகர்ப் பகுதியாகும். உய்யகொண்டான் திருமலை என்பது இப்பகுதியில் அமைந்துள்ள குன்றின் காரணமாக இப்பெயர் பெற்றது. இம்மலையின் மீது இந்துக் கடவுளான சிவனுக்கு அர்ப்பணிக்கப்பட்ட உஜ்ஜீவநாதர் கோயில் உள்ளது.

மேலும் பார்க்கவும் 
 திருச்சிராப்பள்ளி கோட்டை
 உஜ்ஜீவநாதர் கோயில்

மேற்கோள்கள்

திருச்சிராப்பள்ளியின் சுற்றுப்புறங்களும் புறநகரங்களும்
தென்னூர்

தென்னூர் (Tennur) இவ்வூரின் பழம் பெயரானது "எண்ணெயூர்" என்பதாகும் ஆனால் தற்போது இவ்விடம் திருச்சியின் மைய்ய நகர் பகுதியிலிருந்து தென் திசையை நோக்கி உள்ளதால் இவ்வூருக்கு தென்னூர் என்று மாற்று பெயராகிவிட்டது. இந்தியாவின் தமிழ்நாட்டில் உள்ள திருச்சிராப்பள்ளி நகரத்தில் உள்ள ஒரு வணிக வட்டாரமாகும். இது திருச்சி மகாத்மா காந்தி காய்கறி சந்தைக்கு மேற்கு பகுதியில் அமைந்துள்ளது. இது திருச்சிராப்பள்ளி மாநகராட்சியின் அபிஷேகபுரம் மண்டலத்தின் ஒரு பகுதியாகும். தென்னிந்திய இந்தி பிரச்சார சபையின் திருச்சிராப்பள்ளி கிளை இங்கு அமைந்துள்ளது.

மேற்கோள்கள் 

திருச்சிராப்பள்ளியின் சுற்றுப்புறங்களும் புறநகரங்களும்
நட்சத்திரம் நகர்கிறது

நட்சத்திரம் நகர்கிறது (Natchathiram Nagargiradhu) என்பது துசாரா விச்சயன், காளிதாஸ் ஜெயராம், கலையரசன் நடிப்பில் பா. ரஞ்சித்தின் இயக்கத்தில் 2022 ஆம் ஆண்டு வெளியான இந்திய தமிழ் காதல் இசை நாடகத் திரைப்படமாகும். பா. ரஞ்சித்தின் படங்களுக்கு வழக்கமாக இசையமைக்கும் இசையமைப்பாளரான சந்தோஷ் நாராயணனுக்கு பதில் இந்தப் படத்தின் இசையமைப்பாளராக டென்மாவை இசையமைத்துள்ளார்.

இப்படத்தில் சில்வியாவாக நடித்த திருநங்கை நடிகை ஷெரின் செலின் மேத்யூ 17 மே 2022 அன்று கொச்சியில் தற்கொலை செய்து கொண்டார்.

நட்சத்திரம் நகர்கிறது 31 ஆகத்து 2022 அன்று உலகம் முழுவதும் திரையரங்குகளில் வெளியிடப்பட்டது. மேலும் விமர்சகர்கள் மற்றும் பார்வையாளர்களிடமிருந்து நேர்மறையான விமர்சனங்களைப் பெற்றது.

நடிகர்கள் 

இனியனாக காளிதாஸ் ஜெயராம் 
அர்ஜுனாக கலையரசன் 
ரெனேவாக (தமிழ்) துசாரா விச்சயன் 
இந்துஜா விஜி
சகாஸ் ரட்சகனாக சபீர் கல்லரக்கல் 
சேகராக சார்லஸ் வினோத் 
Manisa Tait as Medellin
யஷ்வந்திரனாக அரி கிருஷ்ணன் அண்ணாதுரை 
கற்பகமாக சுபத்ரா ராபர்ட்
ரோஷினியாக வின்சு ரேச்சல் சாம்
லிசி ஆண்டனி
சுபீராக ரெஜின் ரோஸ்
அய்யா துரையாக ஞானபிரசாத்
தயானாக சுமீத் போரனா
பிரவீனாக அர்ஜுன்
தாருவாக ஸ்டீபன் ராஜ்
மருவாக உதைய சூர்யா
ஜோயல்
சில்வியாவாக ஷெரின் செலின் மேத்யூ

வெளியீடு 
இப்படம் 31 ஆகத்து 2022 அன்று திரையரங்குகளில் வெளியிடப்பட்டது.

வீட்டு ஊடகம் 
படத்தின் எண்ணியல் உரிமையை நெற்ஃபிளிக்சு நிறுவனம் கைப்பற்றியது. இப்படம் படம் 28 செப்டம்பர் 2022 முதல் நெற்ஃபிளிக்சில் வெளியிடப்பட்டது.

வரவேற்பு 
தி டைம்ஸ் ஆஃப் இந்தியாவின் எம் சுகந்த், இப்படத்துக்கு 3.5/5 நட்சத்திர மதிப்பு அளித்தார். "காதல், சாதி, ஆணவக் கொலைகள், இசை போன்ற பல வடிவங்களின் கலவையாக இப்படம் உள்ளது. இவை உண்மையில் படத்திற்கு மிகவும் அண்மைக்கால  அதிர்வை அளிக்கின்றன.  இதுவரையிலான பா. ரஞ்சித்தின் படங்களில் தனக்குப் பிடித்த படம் இது என்று இயக்குநர் அனுராக் காஷ்யப் குறிப்பிட்டார்.

மேற்கோள்கள்

வெளி இணைப்புகள் 

 

2020 தமிழ்த் திரைப்படங்கள்
இந்தியத் தமிழ்த் திரைப்படங்கள்
பா. இரஞ்சித் இயக்கிய திரைப்படங்கள்
பிச்சாண்டார்கோயில்

பிச்சாண்டார்கோயில் (Bikshandarkoil) என்பது இந்தியாவின் தமிழ்நாடு மாநிலத்தில் திருச்சிராப்பள்ளி மாவட்டத்தில் உள்ள ஒரு மக்கள் தொகை கணக்கெடுப்பு நகரமாகும் . இது திருச்சிராப்பள்ளி நகர்ப்புற ஒருங்கிணைப்பின் ஒரு பகுதியாகும். வரலாற்றுச் சிறப்புமிக்க இந்த ஊர் உத்தமர்கோயில் என்று பின்னர் அழைக்கப்படுகிறது.

மேற்கோள்கள் 

திருச்சிராப்பள்ளியின் சுற்றுப்புறங்களும் புறநகரங்களும்
தல்ரா வனவிலங்கு சரணாலயம்

தல்ரா வனவிலங்கு சரணாலயம்  (Talra Wildlife Sanctuary) இந்தியாவின் இமாச்சல பிரதேசத்தில் உள்ள சிம்லாவில் அமைந்துள்ளது. 1962 ஆம் ஆண்டு ஒரு வனவிலங்கு சரணாலயமாக மாறியது. இந்த வனவிலங்கு சரணாலயம் 40 சதுர கிலோமீட்டர்  பரப்பளவைக் கொண்டுள்ளது. தல்ரா வனவிலங்கு சரணாலயம் சுற்றுச்சூழல், வனம் மற்றும் காலநிலை மாற்ற அமைச்சகத்தால்  அறிவிக்கப்பட்ட ஒரு சுற்றுச்சூழல் உணர்திறன் மண்டலமாகும்.    பனிச்சிறுத்தையின் தாயகமாகவும் இச்சரணாலயம் கருதப்படுகிறது.  பனிச்சிறுத்தை  இப்பகுதியில் மிகவும் அரிதானது.

அமைவிடம் 
தல்ரா வனவிலங்கு சரணாலயம் 0.954 முதல் 4.00 வரையிலான  கிமீ, மற்றும் 22.56 சதுரகிலோமீட்டர் வரையிலான சுற்றுச்சூழல் உணர்திறன் மண்டலத்தைக் கொண்டுள்ளது.   சிம்லா மாவட்டத்தில் இருந்து 92 கிமீ தொலைவில் அமைந்துள்ளது, கடல் மட்டத்தில் இருந்து வனவிலங்கு சரணாலயம் 1,500 மீ முதல் 3,324 மீ  வரையிலான உயரத்தில் உள்ளது.

வனவிலங்கு 
தல்ரா வனவிலங்கு சரணாலயம் மேல் மற்றும் கீழ் மேற்கு இமயமலையை பூர்வீகமாகக் கொண்ட காடுகளின் தாயகமாகும். அடர்ந்த காடுகள் நிறைந்த பகுதிகள் கருவேலமரம் மற்றும் பிர் போன்ற மரங்களால் மூடப்பட்டிருக்கும். தியோதர், போச் பத்ரா, ராய் மற்றும் ராகல் போன்ற இதர தாவர வகைகளும் இங்குள்ளன. சிறுத்தைகள், இமயமலைக் கருங்கரடி, செரோவ், முள்ளம்பன்றி, குரைக்கும் மான், இமாலயன் பாம் சிவெட்டு, யூரேசியன் இசுபாரோகாக்து, பறக்கும் அணில் போன்ற விலங்கினங்கள் இங்கு காணப்படுகின்றன.

மேற்கோள்கள் 

இமாச்சலப் பிரதேச சுற்றுலாத் தலங்கள்
இமாச்சலப் பிரதேச வனவிலங்கு காப்பகங்கள்
கோயம்புத்தூர் வடக்கு சந்திப்பு தொடருந்து நிலையம்

கோயம்புத்தூர் வடக்கு தொடருந்து நிலையம் என்பது, இந்தியா தீபகற்பத்தில் தமிழ்நாடு மாநிலத்தின் கோயம்புத்தூர் மாவட்டத்தில்,  (அதாவது, 11.020200°N 76.954600°E) என்ற புவியியல் ஆள்கூறுகள் கொண்டு, கடல் மட்டத்திலிருந்து சுமார் 453 மீட்டர் உயரத்தில் அமைந்துள்ள ஒரு தொடருந்து நிலையம் ஆகும். கோயம்புத்தூர் சந்திப்பு தொடருந்து நிலையம் அமைந்துள்ள இடத்திலிருந்து, இந்நிலையம் சுமார் 3 கி.மீ. தூரத்தில் உள்ளது. தினமும் சுமார் 144 எண்ணிக்கையிலான தொடருந்துகள், இந்நிலையத்தைக் கடந்து செல்கின்றன. 2022 ஆம் ஆண்டு சூன் மாதம், இந்தியாவின் முதலாவது பாரத் கௌரவ் தொடருந்து, கோயம்புத்தூரிலிருந்து சீரடி நோக்கி பயணம் புறப்பட்டது இந்நிலையத்திலிருந்து தான். ரூ.3.62 கோடி செலவில், கோயம்புத்தூர் வடக்கு தொடருந்து நிலையத்தில், இரயில்வே நடைமேம்பாலம் நீட்டிப்பு பணிகளுக்கான ஒப்புதல் பெறப்பட்டுள்ளது.

மேற்கோள்கள்

வெளி இணைப்புகள் 
 Geohack

கோயம்புத்தூரில் உள்ள தொடருந்து நிலையங்கள்
சேலம் தொடருந்து கோட்டம்
2023 இந்தியச் சட்டமன்றத் தேர்தல்கள்

2023 இந்தியப் பொதுத்தேர்தல்கள் (2023 elections in India), இந்தியாவின் 9 மாநில சட்டமன்றங்களுக்கு, 2023ஆம் ஆண்டில் தேர்தல்கள் நடைபெற உள்ளது. .

மாநில சட்டமன்றத் தேர்தல்கள் 
  
2023ல் ஒன்பது மாநில  சட்டப் பேரரவைத் தேர்தல்கள் நடைபெற உள்ளது. நாகாலாந்து, மேகாலயா மற்றும் திரிபுரா மாநிலச் சட்டமன்றங்களின் பதவிக்காலம் முறையே மார்ச் 12, மார்ச் 15 & மார்ச் 22 தேதிகளில் முடிவடைகிறது. திரிபுரா மாநிலத்தில் 16 பிப்ரவரி 2023 அன்றும், நாகாலாந்து மற்றும் மேகாலயா மாநிலங்களில் 27 பிப்ரவரி 2023 அன்றும் தேர்தல்கள் நடத்த இந்தியத் தேர்தல் ஆணையம் அறிக்கை வெளியிட்டுள்ளது. வாக்கு எண்ணிக்கை 2 மார்ச் அன்று வெளியிடப்படுகிறது.கர்நாடகா சட்டமன்றத் தேர்தலை அன்று நடத்தப்படுகிறது. நவம்பர்-டிசம்பர் மாதங்களில் இராஜஸ்தான், மத்தியப் பிரதேசம், தெலங்காணா, சத்தீஸ்கர் மற்றும் மிசோரம் உள்ளிட்ட ஐந்து மாநிலத் தேர்தல்கள் நடைபெறுகிறது.

 2023 நாகாலாந்து சட்டமன்றத் தேர்தல் 
 2023 மேகாலயா சட்டமன்றத் தேர்தல்
 2023 திரிபுரா சட்டமன்றத் தேர்தல்
 2023 கர்நாடகா சட்டமன்றத் தேர்தல் 
 2023 இராஜஸ்தான் சட்டமன்றத் தேர்தல்
 2023 மத்தியப் பிரதேச சட்டமன்றத் தேர்தல்
 2023 தெலங்காணா சட்டமன்றத் தேர்தல்
 2023 சத்தீஸ்கர் சட்டமன்றத் தேர்தல்
 2023 மிசோரம் சட்டமன்றத் தேர்தல்

மேற்கோள்கள்

வெளி இணைப்புகள்
Election Commission of India (official website)
2023 இந்திய மாநிலங்களின் சட்டமன்றத் தேர்தல்கள்
2023 தேர்தல்கள்
சகட் அபோ

சகத் அபோ (Chakat Aboh) அகில இந்திய திரிணாமுல் காங்கிரஸ் அரசியல்வாதி ஆவார். அவர் 24 அக்டோபர் 2019 அன்று கோன்சா மேற்கு பகுதியிலிருந்து அருணாச்சல பிரதேச சட்டமன்ற உறுப்பினராகத் தேர்ந்தெடுக்கப்பட்டார். அவர் 3,818 வாக்குகளை எதிர்த்து 5,705 வாக்குகளைப் பெற்றார், அவரது எதிரியான அசெட் ஹோம்டோக்கிற்கு. ஜனவரி 1, 2021 அன்று அவர் அகில இந்திய திரிணாமுல் காங்கிரஸில் சேர்ந்தார்.

இவர் தேசிய மக்கள் கட்சியின் தலைவர் டிரோங் அபோவின் மனைவி ஆவார்.

மேற்கோள்கள் 

வாழும் நபர்கள்
அருணாச்சலப் பிரதேச அரசியல்வாதிகள்
பெத்தோங் மாவட்டம்

பெத்தோங் மாவட்டம் (மலாய் மொழி: Daerah Betong; ஆங்கிலம்: Betong District; சீனம்: 木中县) என்பது மலேசியா, சரவாக் மாநிலத்தில்; பெத்தோங் பிரிவில் ஒரு மாவட்டமாகும்.

முன்பு இந்த மாவட்டம், சரிபாஸ் (Saribas) என்ற பெயரில் செரி அமான் பிரிவின் (Sri Aman Division) நிர்வாகத்தின் கீழ் இருந்தது. இன்றும் சரவாக் மக்களிடையே சரிபாஸ் எனும் சொல் புழக்கத்தில் உள்ளது.

பொது

பெத்தோங் பிரிவு மாவட்டங்கள்
பெத்தோங் பிரிவில் உள்ள மாவட்டங்கள்:
 
 பெத்தோங் மாவட்டம்
 சரதோக்கு மாவட்டம்

சரிபாஸ்

சரிபாஸ் அதன் இபான் மக்களின் நீளவீடுகளுக்கு (Longhouses) பிரபலமானது; மற்றும் இபான் கலாசாரத்தின் மையமாகவும் கருதப் படுகிறது. சரிபாஸ் பகுதியில் 222 நீளவீடுகள் உள்ளன.

இங்குள்ள இபான் மக்கள், சரவாக் மாநிலத்தின் பூர்வீகப் பழங்குடியினர். இவர்கள் கடல் டயாக் (Sea Dayaks) மக்கள் என்று அழைப்பதும் உண்டு.

1849-ஆம் ஆண்டு சூலை 31-ஆம் தேதி சரவாக், பெத்திங் மாரு (Beting Maru) எனும் இடத்தில் ஒரு போர் நடந்தது (Battle of Beting Maru). செக்ராங் (Sekrang) இபான் மக்கள்; மற்றும் சரிபாஸ் இபான் (Saribas Iban) மீது வெள்ளை இராஜா ஜேம்சு புரூக் (Rajah James Brooke) நடத்திய போர். அதில் ஜேம்சு புரூக் வெற்றி பெற்றார். அதன் பிறகு, சரிபாஸ் பகுதி சரவாக் மாநிலத்துடன் இணைக்கப்பட்டது.

இனக்குழுக்கள்

பெத்தோங் மாவட்டம் பாரம்பரியமாக இபான், மலாய் மக்கள் மற்றும் சீனர் மக்களின் தாயகமாக உள்ளது. பெரும்பாலான இபான் மக்கள் பெத்தோங் மற்றும் சரதோக் கிராமப் புறங்களில் பரவி உள்ளனர். இங்கு இபான் மக்கள் 12,492 பேர் வாழ்கின்றனர்.

சீன மக்கள் பெத்தோங் மற்றும் சரதோக் போன்ற நகரப் பகுதிகளில் அதிக அளவில் உள்ளனர். பிற இனங்களான பிடாயூ, மெலனாவ் மற்றும் ஒராங் உலு ஆகியோர் பெத்தோங் பிரிவை சேர்ந்தவர்கள் அல்ல. 

இருப்பினும், சரவாக் முழுவதும் இருந்தும், அண்மைய காலங்களில் அதிகமானோர் பெத்தோங் மாவட்டத்திற்குள் குடியேறி வருகிறார்கள். வெளிநாட்டு தொழிலாளர்கள் அரிதாகவே காணப் படுகின்றனர். அவர்களில் பலர் செம்பனைத் தோட்டங்களில் வேலை செய்கிறார்கள்.

சான்றுகள்

இவற்றையும் பார்க்க 
 பெத்தோங் பிரிவு
 வெள்ளை இராஜா
 ஜேம்சு புரூக்

சரவாக்
சரவாக் மாவட்டங்கள்
ஒராங் உலு மக்கள்

ஒராங் உலு மக்கள்  (மலாய்: Orang Ulu; ஆங்கிலம்: Orang Ulu) என்பது தென்கிழக்கு ஆசியாவின் போர்னியோ தீவில்; வடகிழக்கு சரவாக் பகுதியில் வாழும் பலதரப்பட்ட பழங்குடி மக்களை குறிப்பிடும் ஒரு பொதுவான அழைப்புச் சொல் ஆகும். இந்தப் பழங்குடி இனத்தில் 27 துணைக் குழுக்கள் உள்ளன. ஒராங் உலு என்றால் உட்பகுதியில் வாழும் மக்கள் என்று பொருள்படும். 

மலாய் மொழியில் ஒராங் (Orang) என்றால் மனிதர்; உலு (Ulu) என்றால் உட்புறம் அல்லது உட்பகுதி என்று பொருள். இவர்களின் மக்கள்தொகை 25,000-க்குள் இருக்கலாம் என்று கணக்கிடப்பட்டு உள்ளது.

பொது

ஒராங் உலு என்பது மலேசியாவில் ஒரு சட்டப்பூர்வமான சொல் அல்ல என்று அறியப் படுகிறது. ஏனெனில் மலேசிய அரசியலமைப்பில் (Malaysian Constitution) இந்த ஒராங் உலு மக்கள் அரசிதழில் பட்டியலிடப் படவில்லை. இருப்பினும் துணைக் குழுக்களில் உள்ள இதர சில இனக்குழுக்கள் பட்டியலிடப்பட்டு உள்ளன.

1969-ஆம் ஆண்டில் மலேசியா சரவாக் மாநிலத்தில் உருவாக்கப்பட்ட ஒராங் உலு தேசிய சங்கம் (Orang Ulu National Association - OUNA) எனும் அமைப்பின் மூலமாக ஒராங் உலு எனும் வார்த்தை பிரபலம் அடைந்து உள்ளது.

பழங்குடி இனக்குழுக்கள்

ஒராங் உலு பழங்குடி இனத்தில் பலதரப் பட்ட 27 துணைக் குழுக்கள் உள்ளன. ஒவ்வொரு துணைக் குழுவிலும் 500 பேரில் இருந்து சில ஆயிரம் பேர் வரை உள்ளனர். இந்தப் பழங்குடியின மக்கள் சுவரோவியங்கள் மற்றும் மர வேலைப்பாடுகளால் அலங்கரிக்கப்பட்ட நீளவீடுகளில் வாழ்கின்றனர். 

இவர்கள் நுட்பமான மணி வேலைப்பாடுகள்; பச்சை குத்தல்கள்; பிரம்புகள் செய்தல்; நெசவு தொழில் மற்றும் பிற பழங்குடி கைவினைப் பொருட்களுக்காகவும் நன்கு அறியப் பட்டவர்கள்.

சப்பே வீணை இசைக் கருவி

ஒராங் உலு பழங்குடியினரை அவர்களின் தனித்துவமான இசையால் அடையாளம் காணலாம். படகு வடிவத்தில் வடிவமைக்கப்பட்ட சப்பே (Sapeh) வீணை இசைக் கருவியின் ஒலிகள் தனித்துவமானவை. அத்துடன் இவர்களின் பாரம்பரிய நடனத்தை ’கஞ்செட்’ (Kanjet) என்று அழைக்கிறார்கள். 

ஒராங் உலு பழங்குடியினரில் பெரும்பான்மையானவர்கள் கிறிசுதவர்கள். ஆனாலும் அவர்களின் பழைய பாரம்பரிய ஆன்மீக மதங்கள் (Traditional Religions) இன்னும் சில பகுதிகளில் நடைமுறையில் உள்ளன.

மேற்கோள்கள்

வெளி இணைப்புகள்

சரவாக்‎
மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
பன்னாட்டு நேரம்

பன்னாட்டு நேரம் (Universal Time, UT அல்லது UT1)  என்பது புவியின் சுழற்சியை அடிப்படையாகக் கொண்ட ஒரு நேரத் தரமாகும். முதலில் அது 0° நெடுவரையில் சராசரி சூரிய நேரமாக இருந்தபோதிலும், சூரியனின் துல்லியமான அளவீடுகள் கடினம். எனவே, பன்னாட்டு நேரமானது புவி சுழற்சிக் கோணம் (ERA, இது கிரீனிச்சு சராசரி பக்கவாட்டு நேரத்திற்கு மாற்றாக செயல்படுகிறது) என்று அழைக்கப்படும் சர்வதேச வான குறிப்பு சட்டத்துடன் (ICRF) பூமியின் கோணத்தின் அளவீட்டில் இருந்து கணக்கிடப்படுகிறது. UT1 பூமியில் எல்லா இடங்களிலும் ஒரே மாதிரியாக உள்ளது.

ERA = 2π(0.7790572732640 + 1.00273781191135448 · Tu) ஆரையம்
இங்கு Tu = (யூலியன் UT1 நாள் - 2451545.0), ERA = புவியின் சுழற்சிக் கோணம்

மேற்கோள்கள்

உசாத்துணைகள்

வெளி இணைப்புகள்
Time Lord by Clark Blaise: a biography of Sanford Fleming and the idea of standard time

காலம்
வானியலில் நேரம்
காயான் மக்கள்

காயான் அல்லது காயான் மக்கள் (மலாய்: Kaum Kayan; ஆங்கிலம்: Kayan People) என்பவர்கள் தென்கிழக்கு ஆசியாவின் போர்னியோ தீவில் வாழும் பழங்குடிகள் மக்களாகும். காயான் மக்கள் தங்களின் அண்டைய பகுதி மக்களான கென்னியா பழங்குடியினரை (Kenyah Tribe) போன்று, ஒரே இனக் குழுவைச் சேர்ந்தவர்கள்.

காயான் மக்கள்; அப்போ காயான் மக்கள் (Apo Kayan People) குழுவின் கீழ், மற்றொரு குழு மக்களான பகாவ் இன மக்கள் (Bahau People) எனும் இனக் குழுவினருடன் ஒன்றாக இணைக்கப்பட்டு உள்ளனர்.

பொது

காயான் மக்கள், தயாக்கு மக்களின் (Dayak People) ஒரு பகுதியாக வகைப்படுத்தப் படுகிறார்கள். அத்துடன் இந்த போர்னியோ காயான் மக்கள், மியான்மர் நாட்டின் காயான் மக்களிடம் (Kayan People of Myanmar) இருந்து முற்றிலும் வேறுபட்டவர்கள் ஆகும்.

காயான் இனக்குழுவின் மக்கள் தொகை சுமார் 200,000 ஆக இருக்கலாம்.[2] இவர்கள் ஒராங் உலு (Orang Ulu) என்று அழைக்கப்படும் ஒரு பெரிய குழுவின் ஒரு பகுதியாக உள்ளனர்.

மனிதர் தலை வேட்டையாடுபவர்கள்

மற்ற சில தயாக்கு மக்கள் இனத்தவரைப் போலவே, காயான் மக்கள் திறமையான போர்வீரர்கள்; முன்னர் காலத்தில் இவர்கள் மனிதர் தலை வேட்டையாடுபவர்கள் (Headhunters); மலைசார் நெல் சாகுபடியில் (Upland Rice Cultivation) திறமையானவர்கள் என அறியப் படுகிறார்கள். 

மேலும் ஆண் பெண் இரு பாலரும் அதிகமாய்ப் பச்சை குத்திக் கொள்பவர்கள் (Extensive Tattoos); மற்றும் பெரிய அளவிலான காது வளையங்களை அணிந்து கொள்பவர்கள் ஆகும்.

வரலாறு

காயான் மக்கள் போர்னியோவின் வடக்கு கலிமந்தான் மாநிலத்தில் உள்ள காயான் ஆற்றங்கரைகளில் (Kayan River) இருந்து தோன்றி இருக்கலாம் என்று நம்பப்படுகிறது. இவர்கள் மேல் காயான் ஆறு; மத்திய கபுவாசு ஆறு (Kapuas River) மற்றும் மகாகம் ஆற்றுப் பகுதிகளில் (Mahakam River) இன்றும் வாழ்கின்றனர். 

வரலாற்றுக் காலங்களில் இவர்கள் சரவாக் மாநிலத்தின் தெற்குப் பகுதி வரை விரிவு அடைந்து இருக்கலாம் என தெரிகிறது. அதே நேரத்தில் சரவாக் மாநிலத்தின் வடக்குப் பகுதியில் விரிவு அடைந்த காலத்தில் [இபான்]] மக்களுடன் இவர்கள் சில மோதல்களில் ஈடுபட்டு உள்ளனர்.

நிரந்தரக் குடியேற்றம்

அதன் பின்னர் இவர்கள் சரவாக்கில் மத்திய பாராம் ஆறு (Baram River); பிந்துலு ஆறு (Bintulu River); மற்றும் ராஜாங் ஆறு (Rajang River); போன்ற பெரும் ஆறுகளின் கரைகளில் நிரந்தரமாகத் தங்கிவிட்டனர்

1863-ஆம் ஆண்டில் மேற்கு கலிமந்தான் (West Kalimantan) பகுதியில் இருந்து, இபான் மக்கள் சரிபாசு ஆறு மற்றும் இரசாங் ஆற்றின் மேல்பகுதிகளுக்கு குடிபெயர்ந்தனர். அந்த பகுதிகளில் வாழ்ந்த காயான் மக்களைத் தாக்கத் தொடங்கினர்.

இனவாரியான போர்கள்

மேற்கு கலிமந்தான் பகுதியில் உள்ள மேற்கு கூத்தாய் பிராந்தியத்தின் (West Kutai Regency) மக்கள்தொகையில் 1.4% கொண்ட காயான் மக்களும்; இதர பல பழங்குடியினரும் இடம்பெயர்வதற்கு இனவாரியான போர்களும் மற்றும் தலைமறைவு தாக்குதல்களும் காரணமாக அமைந்தன. 

வரலாற்று காலங்களில் கிழக்கு போர்னியோவில் குறிப்பிடத்தக்க அளவிற்கு இடப்பெயர்வுகள் நிகழ்ந்து உள்ளன. அதன் பின்னர் காயான் மக்களில் பெரும்பாலோர் இசுலாத்திற்கு மாறினர்.

மேற்கோள்கள்

வெளி இணைப்புகள்

சரவாக்‎
மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
கென்னியா மக்கள்

கென்னியா அல்லது கென்னியா மக்கள் (மலாய்: Kaum Kenyah; ஆங்கிலம்: Kenyah People) என்பவர்கள் தென்கிழக்கு ஆசியாவின் போர்னியோ தீவில்; ஆஸ்திரோனீசிய மொழிகள் பேசும் பழங்குடிகள் மக்களாகும். 

சரவாக் மாநிலத்தின் மிரி மாவட்டம்; காப்பிட் மாவட்டம்; பிந்துலு மாவட்டம்; பெலாகா மாவட்டம் ஆகிய மாவட்டங்களில் பரவலாக வாழும் பெரிய பழங்குடி இன மக்களாக அறியப் படுகிறார்கள். தவிர இந்தோனேசியாவின் வடக்கு கலிமந்தான் மற்றும் கிழக்கு கலிமந்தான் பகுதிகளிலும் அதிகமாகக் காணப் படுகிறார்கள்.

பொது
கென்னியா மக்கள் பல்வேறு பழங்குடி துணைக் குழுக்களாக (குலங்கள்) பிரிக்கப்பட்டு உள்ளனர். இந்தத் துணைக் குழுக்களை லெப்போ அல்லது லெபோ (Lepo Tribes; Lebo Clans) என்று அழைக்கிறார்கள்.

 லெப்போ அனான் (Lepo Anan) 
 லெப்போ தாவு (Lepo Tau) 
 லெப்போ சாலான் (Lepu Jalan) 
 லெப்போ தெப்பு (Lepo Tepu)
 லெப்போ அகாக் (Lepo Agak)
 உமா கிலிப் (Uma Kelep) 
 உமா உசோக் (Uma Ujok) 
 உமா பாவா (Uma Pawa) 
 உமா கூலிட் (Uma Kulit) 
 உமா அலிம் (Uma Alim) 
 உமா லாசான் (Uma Lasan) 
 லெப்போ மாவுட் (Lepo Ma-ut) 
 லெப்போ கே (Lepo Ke) 
 லெப்போ நிகா (Lepo Ngao)
 லோங் ஊலாய் (Long Ulai)
 லோங் திக்கான் (Long Tikan)
 லோங் சபத்து (Long Sabatu) 
 லெப்போ கா (Lepo Ga)
 லெப்போ திகான் (Lepo Dikan)
 லெப்போ பெம் (Lepo Bem)
 லெப்போ இம்போ (Lepo Embo)
 லெப்போ புவா (Lepo Pua)

வாழ்வியல்

கென்னியா மக்கள், பாரம்பரியமாக வேளாண்வாதிகள்; பெரும்பாலும் நீளவீடுகளில் (Uma Dado) வாழ்கின்றனர். ஒவ்வொரு நீளவீட்டிலும் வாழ்பவர்கள், தங்கள் சொந்தத் தலைவரைத் தேர்ந்து எடுத்துக் கொள்வார்கள்.

அறுவடைத் திருவிழா போன்ற ஒரு நிகழ்வு அல்லது கொண்டாட்டம் வந்தால், அவர்கள் பொதுவாக நீளவீட்டின் தாழ்வாரத்தில் (Longhouse Verandah) ஒன்றுகூடுவார்கள். தங்களின் இளைஞர்களுக்கு வழிகாட்டுவதற்கான உரைகளை நிகழ்த்துவார்கள்.

ஆக்கப்பூர்வமான மக்கள்

கென்னியா மக்கள் மிகவும் ஆக்கப்பூர்வமான மக்கள். அவர்கள் சொந்தமாகவே தங்களின் பிரபலமான பாடல்களை இயற்றியவர்கள். "லான் இ துயாங்" (Lan e Tuyang), "கெண்டாவ் பிம்பின்" (Kendau bimbin) மற்றும் "லெலெங் ஓயாவ் அலோங் லெலெங்" (Leleng Oyau Along Leleng) போன்ற மெல்லிசைப் பாடல்களைக் குறிப்பிட்டுச் சொல்லலாம்.  

இவர்களின் பிரபலமான பாரம்பரிய கென்னியா இசைக் கருவிக்கு சத்துங் உத்தாங் (Jatung Utang) என்று பெயர். மற்றோர் இசைக்கருவியின் பெயர் சாப்பே (Sapeh).

மேற்கோள்கள்

வெளி இணைப்புகள்
 
 United Nations University's Our World 2.0 "Forbidden forest of the Dayak people" Digital Video: In Setulang village, near the Malay-Indonesian border, lives the “Oma’lung” tribe — a particular sub-group of Kenyah Dayak, East Kalimantan, Indonesia, on the island of Borneo
 written notes on many different varieties of Kenyah.

சரவாக்‎
மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
புக்கித்தான் மக்கள்

புக்கித்தான் அல்லது புக்கித்தான் மக்கள் (மலாய்: Kaum Bukitan; ஆங்கிலம்: Bukitan People அல்லது Baketan People) என்பவர்கள் இந்தோனேசியாவின் கப்புவாசு உலு மாநிலத்தில் (Kapuas Hulu Regency) நங்கா பாலின் (Nanga Palin) எனும் உடபகுதியை பூர்வீகமாகக் கொண்ட பழங்குடிகள் மக்களாகும்.  

இருப்பினும் தற்போது புக்கித்தான் மக்களை மலேசியா, சரவாக் மாநிலத்தில் உள்ள பிந்துலு மாவட்டத்திலும் காணலாம்.

வரலாறு 

புக்கித்தான் மக்களின் தோற்றம் மேற்கு கலிமந்தானில் உள்ள கப்புவாசு உலுமாநிலத்தில் உள்ள நங்கா பாலின் எனும் இடத்தில் இருந்து தொடங்குகிறது. அண்டைய பழங்குடி மக்களான இபான் மக்களுடன் ஏற்பட்ட மோதல்களின் காரணமாக, புக்கித்தான் மக்களில் சிலர் தங்களின் பூர்வீக இடத்தை விட்டு வெளியேற வேண்டிய ஓர் இக்கட்டான நிலை உண்டானது.

இருப்பினும், புக்கித்தான் மக்களில் கணிசமான பெரும்பான்மை மக்கள், அவர்களின் மேற்கு கலிமந்தான் நங்கா பாலின் மூதாதையர் பிரதேசத்தில் இன்னும் காணப் படுகின்றனர். புலம்பெயர்வு நடந்த போது சிலர் அங்கேயே தங்கி விட்டனர். அவர்களின் வாரிசுகள் தான் மக்கள் தொகையில் இப்போது விரிவு கண்டு வருகின்றனர்.

புலம்பெயர்வு

இபான் மக்களுடன் ஏற்பட்ட மோதலின் காரணமாக சிலர் சரவாக் மாநிலத்தில் உள்ள சரிபாசுக்கு (Saribas) ஓடிவிட்டனர். அந்த சரிபாசு இப்போது பெத்தோங் பிரிவில் உள்ளது. அங்கேயே குடியேறி தங்களின் புதிய சமூகத்தை உருவாக்கிக் கொண்டார்கள். 

பெத்தோங் பிரிவில் குடியேறிய சில ஆண்டுகளில், இபான் தலைவரான டின்டின் (Tindin) என்பவரின் மகனுக்கு புக்கித்தான் தலைவரான என்டிங்கி (Entinggi) என்பவரின் மகளைத் திருமணம் செய்து வைத்தார்கள்.

சரவாக்கிற்குள் குடியேற்றம்

அதன் மூலம் ஒரு சமாதானம் செய்து கொள்ளப்பட்டது. அதன் பிறகு, இபான்களுடன் இணைந்து வாழ்ந்தனர். அவர்களில் சிலர் 19-ஆம் நூற்றாண்டில், லுபோக் அந்து (Lubok Antu) வழியாக சரவாக்கிற்குள் சென்று குடியேறினர்.

பல ஆண்டுகளுக்குப் பிறகு, சில தவறான புரிந்துணர்வுகளால், புக்கித்தான் மக்களுக்கும் இபான் மக்களுக்கும் சண்டை ஏற்பட்டது. அதில் புக்கித்தான் மக்கள் தோற்றனர். அதன் பிறகு அவர்கள் பல்வேறு இடங்களுக்குத் தப்பிச் சென்று வாழ்ந்தனர். 

இறுதியாக பிந்துலு பிரிவில் உள்ள பாத்தாங் தாதாவ் ஆற்றின் (Batang Tatau) கிளை நதியான மெரிட் ஆற்றுப் பகுதியில் (Merit River) குடியேறினர். இன்று வரை அந்த ஆற்றுப் பகுதியின் அருகாமையில் வாழ்ந்து வருகின்றனர்.

மேற்கோள்கள்

வெளி இணைப்புகள்

சரவாக்‎
மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
வங்காளதேச தாவரவியல் பூங்கா

வங்காளதேச தேசிய தாவரவியல் பூங்கா மற்றும் வங்காளதேச தேசிய உலர் தாவரகம் ஆகியவை வங்காளதேசத்தின் மிகப்பெரிய தாவர பாதுகாப்பு மையமாக உள்ளன, இது சுமார்  பரப்பளைவக் கொண்ட இப்பூங்கா  டாக்கா  உயிரியல் பூங்காவிற்கு அருகில் தலைநகர் டாக்காவில்  அமைந்துள்ளது.  1961 இல் நிறுவப்பட்ட இத்தாவரவியல் பூங்கா, இயற்கை ஆர்வலர்கள் மற்றும் தாவரவியலாளர்களுக்கான அறிவுசார் மற்றும் சுற்றுலா தலமாக விளங்குகிறது. உலர் தாவரகத்தில் சுமார் 100,000 பாதுகாக்கப்பட்ட உலர் தாவரங்களின் சேகரிப்பு உள்ளது. 

டாக்காவின் வாரி பகுதியில் உள்ள பால்டா தோட்டம் நிர்வாக ரீதியாக தேசிய பூங்காவின் ஒரு பகுதியாக உள்ளது.

பராமரிப்பு 
இந்த தோட்டம் டாக்கா மிருகக்காட்சிசாலைக்கு அருகில் கற்றல் மற்றும் பொழுதுபோக்கு வசதிகளையும் வழங்கி வருகிறது. இது 57 பிரிவுகளாகப் பிரிக்கப்பட்டு, வங்காளேதசஅரசாங்கத்தின் சுற்றுச்சூழல் மற்றும் வன அமைச்சகத்தின் கீழ் வனத் துறையால் நிர்வகிக்கப்படுகிறது.

படத்தொகுப்பு

குறிப்புகள்

வெளி இணைப்புகள் 

 http://www.bforest.gov.bd/eco.php#national
 http://www.tourtobangladesh.com/Botanical-Garden.php
 http://www.parjatan.gov.bd/other.php#Jatiya
 http://bdlst.com/bn/Dhaka/Tourism/National-Botanical-GaRoaden

தாவரவியல் பூங்காக்கள்
வங்காளதேசம்
வங்காளதேச உயிரினங்கள்
ஆசியாவின் உலர்தாவரகங்கள்
செலாக்கோ மக்கள்

செலாக்கோ அல்லது செலாக்கோ மக்கள் (மலாய்: Kaum Selako; ஆங்கிலம்: Selako People அல்லது Selakau People) என்பவர்கள் இந்தோனேசியாவின் மேற்கு கலிமந்தான் (West Kalimantan) சம்பாசு பிராந்தியத்தில் (Sambas Regency) உள்ள செலாகாவ் மாவட்டம் (Selakau District) மற்றும் செலாகாவ் திமோர் மாவட்டம் (Selakau Timur District); ஆகிய மாவட்டங்களைப் பூர்வீகமாகக் கொண்ட பழங்குடி மக்கள் ஆகும். 

இருப்பினும் தற்போது மலேசியா, சரவாக் மாநிலத்தில் உள்ள லுண்டு மாவட்டத்திலும் (Lundu District) செலாக்கோ மக்கள் அதிகமாய் உள்ளனர்.

பொது

சில வேளைகளில் செலாக்கோ மக்கள்; பெரும் தயாக்கு மக்கள் சமூகத்தின் (Larger Dayak People) ஒரு பகுதியாக வகைப்படுத்தப் படுகிறார்கள். பொதுவாக கலிமந்தான் பகுதிகளில் வாழும் செலாக்கோ பழங்குடியினர் அவ்வாறு வகைப்படுத்தப் படுகிறார்கள். 

அந்த வகையில் மேற்கு கலிமந்தான் பகுதிகளில் வாழும் செலாக்கோ பழங்குடியினர்; செலாக்கோ தயாக்குகள் (Selako Dayaks) என்று அழைக்கப் படுகிறார்கள்.

காகரிங்கான் இந்து மதம்

செலாக்கோ மக்களின் தாய்மொழி செலாகோ மொழி (Selako Language). மற்ற தயாக்கு பழங்குடி குழுக்களைப் போலவே, செலாகோ மக்களும் காரிங்கான் இந்து மததைத் (Kaharingan Hindu Religion) தழுவினர். 

ஆனால் இப்போது பல செலாக்கோக்கள் கிறிசுதவர்களாக மதம் மாறி உள்ளனர். பெரும்பாலும் போர்னியோ எவாஞ்சலிக்கர்கள் (Borneo Evangelical Church), ஆங்கிலிகன்கள் (Anglicans) மற்றும் ரோமன் கத்தோலிக்கர்கள் (Roman Catholics). 19-ஆம் நூற்றாண்டில் சமயப் பரப்புரையாளர்களால் பெரிய அளவில் மதமாற்றம் (Mass Conversion) நடைபெற்றது.

மேற்கோள்கள்

மேலும் படிக்க

வெளி இணைப்புகள்
 Anglican prayer book for Selako users

சரவாக்‎
மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
கிளாம்பாக்கம்

கிளாம்பாக்கம் () என்பது இந்தியா தீபகற்பத்தில் தமிழ்நாடு மாநிலத்தின் செங்கல்பட்டு மாவட்டத்தில்,  (அதாவது, 12°52'10.1"N, 80°04'27.0"E) என்ற புவியியல் ஆள்கூறுகள் கொண்டு, கடல் மட்டத்திலிருந்து சுமார் 57 மீட்டர் உயரத்தில் அமைந்துள்ள ஒரு புறநகர்ப் பகுதியாகும். ஊரப்பாக்கம், வண்டலூர், கூடுவாஞ்சேரி, பெருங்களத்தூர், தாம்பரம், முடிச்சூர் மற்றும் பீர்க்கன்கரணை ஆகியவை கிளாம்பாக்கம் பகுதிக்கு அருகிலுள்ள முக்கிய புறநகர்ப் பகுதிகளாகும். கிளாம்பாக்கம் பகுதியானது, செங்கல்பட்டு (சட்டமன்றத் தொகுதி) வரம்புக்கு உட்பட்டதாகும். இதன் சட்டமன்றத் தொகுதி உறுப்பினராக 2021 ஆம் ஆண்டு நடத்தப்பட்ட தேர்தலில் வெற்றி பெற்றவர் ம. வரலட்சுமி ஆவார். மேலும் இப்பகுதி, காஞ்சிபுரம் மக்களவைத் தொகுதி சார்ந்தது. இதன் மக்களவைத் தொகுதி உறுப்பினராக க. செல்வம், 2019 ஆம் ஆண்டு நடத்தப்பட்ட தேர்தலில் வெற்றி பெற்றார்.

கோயம்பேடு புறநகர் பேருந்து நிலையத்தின் அதிக கூட்ட நெரிசல் காரணமாக, பயணிகளின் சிரமங்களைக் குறைக்கும் பொருட்டு, கிளாம்பாக்கத்தில் புதிய பேருந்து நிலையம் ஒன்று கட்டப்பட்டது. இப்பேருந்து நிலையம் பயன்பாட்டிற்கு வந்ததால், தமிழ்நாட்டின் தென் மாவட்டங்களான விழுப்புரம், திருச்சிராப்பள்ளி, மதுரை, தேனி, திண்டுக்கல், சிவகங்கை, விருதுநகர், இராமநாதபுரம், தூத்துக்குடி, திருநெல்வேலி, கன்னியாகுமரி ஆகியவை சாலைப் போக்குவரத்து சேவைகளால் எளிதாக இணைக்கப்பட்டன. சுமார் 350 மாநகர இணைப்புப் பேருந்துகள், சென்னையின் முக்கிய பகுதிகளை இணைக்கும் வகையில் விடப்பட்டன. 250 பேருந்து நிறுத்துமிடங்கள், 270 கார்கள் மற்றும் 3500 இருசக்கர வாகனங்கள் நிறுத்துவதற்கான வசதிகள் ஆகியவை கொண்டு, இப்பேருந்து நிலையம் அமையவிருக்கிறது. சுமார் 40 ஏக்கர் பரப்பளவில், சுமார் ரூ.400 கோடி திட்ட மதிப்பீட்டில் இங்கு பேருந்து நிலையம் ஏற்படுத்தப்பட்டது. சென்னை விமான நிலையம் - கிளாம்பாக்கம் மெட்ரோ தொடருந்து பாதை திட்டம், தமிழக அரசின் தீவிர பரிசீலனையில் உள்ளது.

மேற்கோள்கள்

வெளியிணைப்பு 

Geohack

செங்கல்பட்டு மாவட்டத்தில் உள்ள கிராமங்கள்
அலகாபாத் வான் கண்காணிப்பகம்

குசராத்து மாநிலத்தின் அலகாபாத் நகரின் வெளியே ஜூசியின் புறநகர்ப் பகுதியில் அமைந்துள்ள அலகாபாத் வான்கண்காணிப்பகம் இந்திய தர நேரத்தைப் பராமரிக்கும் பொறுப்புடைய ஆய்வு மையமாகும். இந்த ஆய்வகம் 82.5°E தீர்க்கரேகையில் அமைந்துள்ளது, இது ஒருங்கிணைக்கப்பட்ட உலகளாவிய நேரத்தை (UTC) விட கூடுதலாக 5 மணிநேரம் மற்றும் 30 நிமிடங்கள் துள்ளியமான நேரத்தை கணக்கிட்டு வழங்கி வருகிறது.   UTC+05:30 .

மேலும் பார்க்கவும் 

 வானியல் ஆய்வகங்களின் பட்டியல்

குறிப்புகள் 

இந்தியாவில் உள்ள வானாய்வகங்கள்
சோவன் சட்டர்ஜி

சோவன் சாட்டர்ஜி (பிறப்பு 7 ஜூலை 1964)  இந்திய அரசியல்வாதியும் பாரதிய ஜனதா கட்சியின் முன்னாள் உறுப்பினரும் மற்றும் இந்திய மாநிலமான மேற்கு வங்காளத்தின் தலைநகரான கொல்கத்தா நகரின் முன்னாள் மேயரும் ஆவார். சாட்டர்ஜி 1985 முதல் கொல்கத்தா மாநகராட்சியின் (கேஎம்சி) மாமன்ற உறுப்பினராகபப் பணியாற்றினார். 2019 இல், பாரதிய ஜனதா கட்சியில் சேர்ந்த அவர் 2021 இல் வெளியேறினார்.

அரசியல் வாழ்க்கை 
1985 ஆம் ஆண்டு முதல் கொல்கத்தா மாநகராட்சி  மாமன்ற உறுப்பினராக இருந்த சாட்டர்ஜி, மாநகராட்சியின் 2000 முதல் 2005 வரை மாநகராட்சி மேயராகவும் பணியாற்றினார்.  சாட்டர்ஜி 2011 மேற்கு வங்க சட்டமன்றத் தேர்தலில் பெஹாலா புர்பா தொகுதியில் வெற்றி பெற்றார்,  அப்பதவியை அவர் 2016 இல் தக்க வைத்துக் கொண்டார்  .

கொல்கத்தா மேயர் 
2010 இல், அவர் தனது கட்சியான அகில இந்திய திரிணாமுல் காங்கிரஸால் கொல்கத்தா மேயராக நியமிக்கப்பட்டார்.   22 நவம்பர் 2018 அன்று தனது மேயர் பதவியை ராஜினாமா செய்தார்.

குறிப்புகள் 

1964 பிறப்புகள்
வாழும் நபர்கள்
மேற்கு வங்காளத்தைச் சேர்ந்த பாரதிய ஜனதா கட்சி அரசியல்வாதிகள்
தீபா தாஸ்முன்சி

தீபா தாஸ்முன்சி என்பவர் ஒரு இந்திய அரசியல்வாதி ஆவார். இவர் 15 வது மக்களவையில் ராய்கஞ்ச் நாடாளுமன்ற உறுப்பினராக பணியாற்றினார். அக்டோபர் 2012 முதல் மே 2014 வரை நகர்ப்புற வளர்ச்சிக்கான மாநில அமைச்சராக இருந்தார். இவர் இந்திய தேசிய காங்கிரஸ் கட்சியைச் சார்ந்த பிரிய ரஞ்சன் தாஸ்முன்சியின் மனைவியாவார்.

சொந்த வாழ்க்கை 
தாஸ்முன்சி 15 ஜூலை 1960 அன்று மேற்கு வங்க மாநிலம் கொல்கத்தாவில் பெனாய் கோஷ் மற்றும் துர்கா கோஷ் ஆகியோருக்கு மகளாகப் பிறந்தார். கொல்கத்தாவில் உள்ள ரவீந்திர பாரதி பல்கலைக்கழகத்தில் பயின்ற இவர்  நாடகவியலில் எம்.ஏ. பட்டம் பெற்றார்.

15 ஏப்ரல் 1994 அன்று பிரிய ரஞ்சன் தாஸ்முன்சியை மணந்த இவருக்கு ஒரு மகன் உள்ளார்.

பிரிய ரஞ்சன் தாஸ்முன்சி 2017 ஆம் ஆண்டு இறந்தார்.

வகித்த பதவிகள் 
1. 2006-2009 உறுப்பினர், கோல்போக்கரின் மேற்கு வங்க சட்டமன்ற உறுப்பினர்

2. 2009-2014 ராய்கஞ்ச் மக்களவைத் தொகுதியின் நாடாளுமன்ற உறுப்பினர் 15வது மக்களவை உறுப்பினர்

3. 31 ஆகஸ்ட் 2009 - உறுப்பினர், பணியாளர், பொதுக் குறைகள், சட்டம் மற்றும் நீதிக்கான நாடாளுமன்றக் குழு

4. 28 அக்டோபர் 2012 - நகர்ப்புற வளர்ச்சிக்கான மத்திய அமைச்சர்

கலைத் துறைப் பங்களிப்புகள் 
1984 ஆம் ஆண்டு முதல் மேடைக் கலைஞராக பங்களிப்பு செய்த இவர் தொலைக்காட்சி கலைஞர், ஆடை வடிவமைப்பாளர், கலை இயக்குநர் (தொலைக்காட்சி தொடர் மற்றும் குறும்படங்கள்) ஆகிய கலைத் துறைப் பங்களிப்பாளராக இருந்தார்.

விளையாட்டு மற்றும் கழகங்கள் 
டெல்லி பெண்கள் கால்பந்துக் கழகத்தின் தலைவராக இருந்தார்.

பிற தகவல்கள் 
முதுநிலைப் பட்டப்படிப்பில் தங்கப் பதக்கம் வென்றவர். நாடகத்துறையில் பல விருதுகளைப் பெற்றார்.

மேற்கோள்கள் 

1960 பிறப்புகள்
வாழும் நபர்கள்
21-ஆம் நூற்றாண்டு இந்திய அரசியல்வாதிகள்
15வது மக்களவை உறுப்பினர்கள்
புனான் மக்கள்

புனான் மக்கள் அல்லது புனான் பா மக்கள் (மலாய்: Punan அல்லது Orang Punan Bah; ஆங்கிலம்: Punan அல்லது Punan Bah People); என்பவர்கள் மலேசியா சரவாக்; மற்றும் இந்தோனேசியா கலிமந்தான் ஆகிய நிலப் பகுதிகளில் வாழும் பழங்குடி மக்கள் ஆகும். இவர்கள் பெனான் (Penan) பழங்குடி மக்களுடன் தொடர்பு இல்லாதவர்கள்.

புனான் மக்களை புனான் பா மக்கள் என்று அழைப்பதும் வழக்கம். இவர்கள் பல நூற்றாண்டுகளாக வாழ்ந்து வந்த இரண்டு நதிகளின் கரையில் இருந்து அவர்களின் இனப் பெயர் பெறப்பட்டது. புனான் மக்கள் ஒருபோதும் நாடோடிகளாக வாழ்ந்தது இல்லை. 

இவர்களுக்குப் புங்குலான் மிகுவாங் (Bungulan Mikuang) அல்லது மிகுவாங் (Mikuang) மற்றும் புவான் ஆவேங் (Buan Aveang) எனும் பிற பெயர்களும் உள்ளன. ஆனாலும் அந்தப் பெயர்கள் அவர்களின் இன்றைய சடங்குகளில் மட்டுமே பயன்படுத்தப் படுகின்றன.

பொது
1980-களின் பிற்பகுதியில், புனான்களில் பலர், குறிப்பாக அதிகமாகப் படித்த இளையவர்கள்; சிறந்த வாழ்க்கையைத் தேடி, பிந்துலு, சிபு, கூச்சிங், கோலாலம்பூர் போன்ற நகர்ப்புறப் பகுதிகளுக்குப் படிப்படியாக இடம்பெயர்ந்தனர். இருப்பினும், அவர்கள் தங்களின் நீளவீடுகளை முற்றிலுமாக மறந்துவிடவில்லை.

புனான் மக்களின் முக்கியப் பண்டிகைகளான அறுவடை திருவிழா (Harvest Festival) அல்லது புங்கான் திருவிழா (Bungan Festival) போன்ற பண்டிகைகளின் போது, வெளியூர்களுக்குச் சென்ற இளையவர்கள்; வீடுகளுக்குத் திரும்புவது வழக்கமாக உள்ளது.

புனான் மக்களின் சமூகம்

புனான் மக்களின் சமூகம், 'லாசா' (Laja) (பிரபுக்கள்); 'பான்யென்' (Panyen) (சாமானியர்கள்) மற்றும் 'லிப்பென்' (Lipen) (அடிமைகள்) எனும் அமைப்பு கொண்ட ஓர் அடுக்கு சமூகமாகும். இந்த முறைமை பாதுகாக்கப்பட்டு வரும் அவர்களின் வரலாற்று மரபுகளை இன்றும் தீர்மானிக்கின்றது.

புனான் மக்களின் புலம்பெயர்வுகள் 

புனான் மக்கள் பெரும்பாலும் சரவாக் மாநிலத்தின் பிந்துலு பிரிவில் (Bintulu Division) காணப் படுகிறார்கள். அந்தப் பிரிவின் பாண்டான் (Pandan), சேலாலோங் (Jelalong) மற்றும் காக்காசு (Kakus); ராஜாங் ஆறு (Rajang River), பெலாகா மாவட்டம் (Belaga District) போன்ற இடங்களில் குழுக்களாக வாழ்கின்றனர்.

போர்னியோவின் மத்தியப் பகுதியான ராஜாங் ஆறு மற்றும் பாலுய் ஆறு (Balui River) பகுதிகளில் குடியேறிய பழங்கால தயாக்கு மக்கள், செகாப்பான் மக்கள் (Sekapan People), கெசாமான் மக்கள் (Kejaman People), இலாகனான் (Lahanan People) மக்கள் குழுக்களுடன் புனான் மக்களும் குடியேறியதாக நம்பப்படுகிறது.

புனான் நீளவீடு குடியிருப்புகள்

இருப்பினும், ஏறக்குறைய 200 ஆண்டுகளுக்கு முன்பு, ராஜாங் ஆறு மற்றும் பாலுய் ஆறு பகுதிகளுக்குள் காயான் மக்களின் இடம் பெயர்வு; அதைத் தொடர்ந்து இபான் மக்களின் இடம் பெயர்வு; ஆகிய இடம் பெயர்வுகளினால் புனான் மக்களைப் பின்வாங்கச் செய்தது.

2006-ஆம் ஆண்டு நிலவரப்படி, பிந்துலு பிரிவில் 10-க்கும் மேற்பட்ட புனான் நீளவீடு குடியிருப்புகள் இருக்கின்றன.

காட்சியகம்

மேற்கோள்

குறிப்புகள்
  Sarawak Peoples Campaign, Ian Mackenzie, accessed 2005-04-05
  Nomads of the Dawn, The Penan of the Borneo Rainforest, Chapter

புனான் அமைப்புகள்
 Persatuan Kebangsaan Punan (Punan National Association), Malaysia.
 Yayasan Adat Punan (Punan Culture Foundation), Indonesia.

வெளி இணைப்புகள்
 Nicolaisen, IDA . 1976. Form and Function of Punan Bah Ethno-historical Tradition in Sarawak Museum Journal Vol XXIV No. 45 (New Series). Kuching.
 Punan National Association .
 Leigh, MICHEAL. 2002. Mapping the People of Sarawak. UNIMAS. Samarahan.
 The Official Punan Community site 

சரவாக்‎
மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
அணியற

அணியற (Aniyara) என்பது 1978-ஆம் ஆண்டு மலையாள மொழியில் தயாரிக்கப்பட்ட ஓர் இந்தியத் திரைப்படம் ஆகும். இப்படத்தை பரதன் இயக்க, எம். ஓ. ஜோசப் தயாரித்தார். கவியூர் பொன்னம்மா, சங்கராடி, பகதூர், எம். ஜி. சோமன் போன்றோர் முக்கிய கதாபாத்திரங்களில் நடித்தனர். ஜி. தேவராஜன் இப்படத்திற்கு இசையமைத்தார்.

நடிகர்கள்
கவியூர் பொன்னம்மா 
சங்கராடி 
பகதூர் 
எம். ஜி. சோமன்
மம்தா
முரளி மோகன் மகந்தி 
ரீனா 
ஊர்மிளா

ஒலிப்பதிவு 
ஜி. தேவராஜன் இசையமைப்பில்  பாடல் வரிகளை பு. பாசுகரன் எழுதினார்.

மேற்கோள்கள்

1978 திரைப்படங்கள்
1978 மலையாளத் திரைப்படங்கள்
இந்திய மலையாளத் திரைப்படங்கள்
உக்கிட் மக்கள்

உக்கிட் மக்கள் (மலாய்: Ukit, Orang Bukit, Bekiau; ஆங்கிலம்: Ukit, Ukit People Dayak Ukit); என்பவர்கள் மலேசியா, சரவாக் பகுதிகளில் வாழும் பழங்குடி தயாக்கு மக்கள் (Indigenous Dayak People); ஆகும்.

இவர்கள் போர்னியோ மழைக்காடுகளில் (Borneo Rain Forests) அண்மைய காலம் வரையில் நாடோடிகளாக வாழ்ந்த சிறுபான்மை மக்கள். அத்துடன் இந்த உக்கிட் மக்கள்; கிளிமந்தான் (Klemantan) மக்களின் துணைக் குழுவாகக்கூட இருக்கலாம் என்றும் கருதப்படுகிறது.

பொது

சரவாக் பாலுய் ஆற்றின் (Balui River) மேல் பகுதியில் உள்ள ரூமா உக்கிட் கிராமத்தில் (Rumah Ukit Village), உக்கிட் மக்களில் சிலர் நிரந்தரமாகக் குடியேறி உள்ளனர். இந்தக் கிராமம் இராசோம் ஆறு (Rajom River) மற்றும் தாதாவ் ஆறு (Tatau River) ஆகியவற்றின் மேல் பகுதியில் அமைந்து உள்ளது.

உக்கிட் மக்கள் தொகை எண்ணிக்கையில் சிறியது. பல பழங்குடியினர் பலர் நீண்ட காலத்திற்கு முன்பு கொல்லப் பட்டதால் சாத்தியமான இன அழிவை சந்தித்து வருகின்றனர். பிற பழங்குடியினருடன் திருமணம் செய்து கொள்வது அவர்களின் மக்கள்தொகை குறைவதற்கு மற்றொரு காரணியாகும்.

வன நாடோடிகளாக உக்கிட் மக்கள்

போர்னியோவின் இபான், காயான் போன்ற வலுவான தயாக்கு பழங்குடியினருடன் ஏற்பட்ட போரில் உக்கிட் மக்களுக்கு பெரும் இழப்புகள் ஏற்பட்டன. உக்கிட் மக்களின் தாயகமாகக் கருதப்படும் சரிபாசு (Saribas), கலகா (Kalaka), கிரியான் (Krian) பகுதிகளில் இருந்து துரத்தப்பட்டனர்.

இன்றைய நிலையில், உக்கிட் மக்கள்தொகை சுமார் 120 என மதிப்பிடப்பட்டு உள்ளது. இருப்பினும், அறியப்படாத எண்ணிக்கையிலான உக்கிட் மக்கள், அவர்களின் பாரம்பரிய வழியில் வன நாடோடிகளாக (Forest Nomads) வாழ்ந்து வருகின்றனர்.

மேற்கோள்கள்

மேல் விவரங்கள்
 O'Hanlon Redmond (1985): Into The Heart of Borneo. Pp. 143–4, 171–183. Penguin (Salamander Press 1985)

வெளி இணைப்புகள்

சரவாக்‎
போர்னியோ
மலேசிய மக்கள்‎
மலேசியப் பழங்குடிகள்
மலேசிய இனக்குழுக்கள்
சாவித்திரி (1980 திரைப்படம்)

சாவித்திரி (Savithiri) இந்தியாவில் வெளியான தமிழ்மொழி நாடகத் திரைப்படமாகும். இயக்குநர் பரதன் இயக்கத்தில் 1980 ஆம் ஆண்டு இத்திரைப்படம் வெளியிடப்பட்டது. 1975 ஆம் ஆண்டு வெளிவந்த மலையாள திரைப்படமான பிராயணம் என்ற படத்தின் மறு ஆக்கமாகவும் தமிழகத் திரைப்படத் துறையில் பரதனுக்கு அறிமுகத் திரைப்படமாகவும் சாவித்திரி அமைந்தது. நடிகர்கள் வினோத், மேனகா, சே. வி. ரமண மூர்த்தி, மனோரமா, நந்திதா போசு மற்றும் குரு சுரேசு ஆகியோர் நடித்துள்ளனர். பத்மராசன் திரைக்கதையையும் முழு படத்திற்கான உரையாடல்களையும் எழுயுள்ளார்.

ம. சு. விசுவநாதன் இயசையமைத்த பாடல்களுக்கு கண்ணதாசன் பாடல்களை எழுதியுள்ளார். இப்படம் வணிக ரீதியாக தோல்வியடைந்தது. பிராமணர் சமூகத்தைச் சேர்ந்த முக்கிய கதாபாத்திரங்களின் சித்தரிப்புக்காக படம் வெளியானவுடன் சர்ச்சைக்குள்ளானது. இது சென்னை சமூகத்தின் உறுப்பினர்களால் பரவலான எதிர்ப்புகளுக்கு வழிவகுத்தது.

நடிகர்கள்
வினோத்
மேனகா - சாவித்திரி
 இரமண மூர்த்தி - கோயில் குருக்கள்
நந்திதா போசு
நித்தியா
 மாஸ்டர் சுரேஷ் 
 மனோரமா 
 பாக்கியலட்சுமி 
 ராஜகுமாரி 
 சீதாராம சர்மா 
 சுரேந்திரன் சதீஷ் 
 டான்னிஸ் - (ஆஸ்திரேலியாவில் இருந்து வந்து நடித்த நடிகை)

ஒலிப்பதிவு
படத்திற்கு ம. சு. விசுவநாதன் இசையமைத்துள்ளார். கண்ணதாசன் பாடல்களை எழுதியுள்ளார். 
வாழ்தல் உன்னோடு - வாணி செயராம்
மழைக்காலமும் - வாணி செயராம், பி.செயச்சந்திரன்
கன்னி இரவின் - ம. சு. விசுவநாதன்
மன்மதன் பாணத்தை - எல். ஆர். ஈசுவரி, மலேசியா வாசுதேவன்

மேற்கோள்கள்

தகாத உறவு குறித்தான இந்தியத் திரைப்படங்கள்
மலையாளத்தில் இருந்து தமிழுக்கு மொழிமாற்றம் செய்யப்பட்ட திரைப்படங்கள்
இந்தியத் தமிழ்த் திரைப்படங்கள்
எம். எஸ். விஸ்வநாதன் இசையமைத்த திரைப்படங்கள்
1980 தமிழ்த் திரைப்படங்கள்
தரங்கம்பாடி தொடருந்து நிலையம்

தரங்கம்பாடி தொடருந்து நிலையம் (Tharangambadi railway station) தமிழ்நாட்டின் மயிலாடுதுறை மாவட்டத்தில் தரங்கம்பாடியில் செயல்பட்ட ஒரு தொடருந்து நிலையம் ஆகும். இந்த தொடருந்து நிலையம் ஒற்றைமயப் பாதைத் திட்டத்தின் கீழ் அகலப்பாதையாக மாற்றும் திட்டத்தின் கீழ் உள்ளது. தற்போது இந்நிலையம் செயல்படாத நிலையமாக உள்ளது. இந்த வழித்தடத்தினை உடனடியாக செயல்படுத்த மக்களிடமிருந்து கோரிக்கைகள் எழுந்துள்ளன.

மேற்கோள்கள் 

மயிலாடுதுறை மாவட்டத்திலுள்ள தொடருந்து நிலையங்கள்